Illum il-Kunsill tawwal il-miżuri restrittivi fid-dawl tas-sitwazzjoni fil-Myanmar/Burma b'sena, sat- 30 ta' April 2022 . L-estensjoni tkopri miżuri restrittivi mmirati kontra individwi involuti direttament fil- kolp ta' stat militari fi Frar 2021 u l-vjolenza sussegwenti kontra dimostranti paċifiċi, kif ukoll dawk responsabbli għall- ksur serju tad-drittijiet tal-bniedem imwettaq kontra l-popolazzjoni Rohingya u minoranzi etniċi oħra. Is-sanzjonijiet huma mmirati lejn uffiċjali għolja mill-Forzi Armati tal-Myanmar (it-Tatmadaw) u l-pulizija tal-gwardja tal-fruntiera, kif ukoll membri ċivili tal-Kunsill Amministrattiv tal-Istat u l-President tal-Kummissjoni Elettorali. Il-miżuri restrittivi jkopru wkoll żewġ entitajiet li huma proprjetà tal-Forzi Armati tal-Myanmar (it-Tatmadaw) u kkontrollati minnhom. Ir-reġim tas-sanzjonijiet jinkludi wkoll embargo fuq l-armi u fuq it-tagħmir li jista' jintuża għal repressjoni interna, projbizzjoni fuq l-esportazzjoni ta' oġġetti b'użu doppju għall-użu mill-militar u l-pulizija tal-gwardja tal-fruntiera, u restrizzjonijiet fuq l-esportazzjoni ta' tagħmir għall-monitoraġġ ta' komunikazzjonijiet li jista' jintuża għal repressjoni interna. Jipprojbixxi wkoll l-għoti ta' taħriġ militari lill-Forzi Armati tal-Myanmar (it-Tatmadaw) u l-kooperazzjoni militari magħhom. Ma jaffettwax ħażin il-popolazzjoni vulnerabbli Burmiża. Il-Kunsill adotta konklużjonijiet dwar il-Myanmar/Burma l-aħħar fi Frar 2021, fejn ikkundanna bl-aktar mod qawwi l-kolp ta' stat militari tal-1 ta' Frar 2021 . L-UE tibqa' solidali mal- poplu Burmiż u ser tkompli tipprovdi assistenza umanitarja . Mill-bidu tal-2021, diġà ġew allokati €20.5 miljun. L-atti legali ġew adottati mill-Kunsill bi proċedura bil-miktub. Ser jiġu ppubblikati fil‐Ġurnal Uffiċjali tat‐30 ta' April 2021. Il-Konklużjonijiet tal-Kunsill ta' Frar 2021 (stqarrija għall-istampa, 22 ta' Frar 2021) Ir-relazzjonijiet UE-Myanmar/Burma